जहां तक शिक्षा का सवाल है जोशी जी ने माध्यमिक तक की शिक्षा अपने गाँव में ही प्राप्त की। घर की परिस्थितियों की वजह से बीच में कुछ वर्षों तक पढ़ाई छोड़नी पड़ी। तीन चार वर्षों तक पारिवारिक अभिवृत्ति को सुचारू रूप से आगे बढ़ाने के लिए वेदों, संहिता और संस्कृत में लिखित धार्मिक पुस्तकों का अध्ययन किया। परन्तु बड़े भाई महादेव राव ने जो कि पूना में रहने लगे थे उन्हें पूना ले आये और वहाँ इंग्लिश मीडियम स्कूल में आगे की पढ़ाई के लिए नाम लिखवाया। यहीं से नाना साहब ने मैट्रिक की परीक्षा उत्तीर्ण की। इसके बाद बीए की शिक्षा उन्होंने पूना के ही डेक्कन कॉलेज से पूरी की। उस वक़्त पूना में तिलक व अगरकर दो सक्रिय जाने माने सामाजिक व राजनैतिक कार्यकर्ताओं का प्रभाव था जो एक दूसरे से अलग हो दो भिन्न विचारधाराओं का नेतृत्व कर रहे थे, चर्चा में थे। नाना साहब के दो अध्यापक देवधर व पटवर्धन का अगर्कावादी सुधारवादी विचारधारा में विश्वास था और वे दोनों ही स्वतंत्रता व समानता पर आधारित नई सामाजिक व्यवस्था के प्रखर हिमायती थे। उनके विचारों का युवा हो रहे नाना साहब जोशी के मन मस्तिष्क पर गहरा प्रभाव पड़ा। इसके साथ ही जोशी जी सुधारवादी विचारधारा द्वारा प्रकाशित पत्रिका ‘सुधारक’ के नियमित पाठक थे। इन सब कारकों ने मिलकर एन.एम जोशी के विचारों को विकसित व प्रभावित किया। स्नातक के बाद जोशी जी ने अपने जीवन व्यवसाय के रूप अध्यापन को चुना और अपनी जवानी के आठ साल इसमें बिताए। पूना उन दिनों बौद्धिकों, समाज सुधारकों और राजनैतिक आन्दोलनकारियों का अड्डा था। युवा इन नेताओं से प्रभावित हो वैसा बनना चाहते थे। इनमें प्रमुख नाम रानाडे, गोखले, तिलक, अगरकर, फुले, भंडारकर और कई अन्य थे। जोशी जी बाद में चलकर गोखले के अनुयायी बने।